На новым рэйтынгавым турніры German Masters у Берліне Марк Сэлбі прадэманстраваў упэўненую гульню, перайграўшы Найджэла Бонда (5:1), Стывена Хендры (5:3), чэмпіёна Мастэрс Дзіна Цзюньхуэя (5:1) і шатландца Грэма Дота ў паўфінальным паядынку (6:4). Такім чынам, Сэлбі выйшаў у доўгачаканы другі рэйтынгавы фінал упершыню за тры гады (пасля перамогі на адкрытым чэмпіянаце Уэльса 2008). У фінальным паядынку супраць двухразовага чэмпіёна свету Марка Уільямса снукерысты прадэманстравалі якасную сярыйнасць у першый сесіі, якая скончылася з лікам 5:3 на карысць валійскага гульца. Другая палова матча праходзіла ў тактычнай барацьбе і пры адставанні з лікам 4:7 Сэлбі зрабіў рывок і выйграў тры партыі запар, зраўняўшы лік, аднак яго апанент пакінуў за сабой напружаны пятнаццаты фрэйм і наступную партыю, у выніку чаго святкаваў перамогу з лікам 9:7. У выніку поспеху на турніры ў Германіі Марк упершыню з 2008 года падняўся ў рэйтынгу на чацвёртую пазіцыю. На адкрытым чэмпіянаце Уэльса Сэлбі перамог Сцюарта Бінэма (4:3), Марка Кінга (4:2) і Грэма Дота ў чвэрцьфінале (5:3). У паўфінальным паядынку супраць Стывена Магуайра ён ішоў наперадзе з лікам 4:3, але дазволіў апаненту выйсці наперад і здабыць перамогу з лікам 6:5. Наступным спаборніцтвам сезона стаў гранд-фінал серыі PTC у Дубліне, які меў рэйтынгавы статус у адрозненне ад астатніх турніраў серыі і ў якім прымалі ўдзел 24 снукерысты. Марк Сэлбі разграміў Эндру Хігінсана ў стартавым матчы з лікам 4:0, пасля чаго ў чвэрцьфінальнай стадыі ўзяў рэванш у Марка Уільямса за паразу ў фінале German Masters, перайграўшы яго з лікам 4:3. Такім чынам, Марк выйшаў у трэці рэйтынгавы паўфінал запар і ў чацвёрты ў бягучым сезоне. У паўфінальным паядынку Сэлбі быў пераможаны Мартынам Гоўлдам, які выйшаў у свой першы рэйтынгавы фінал, у вырашальнай партыі (3:4). У групе пераможцаў турніру Championship League Марк не прайшоў праз групавы этап, выйграўшы толькі два паядынкі і саступіўшы ў чатырох сустрэчах.